Boris Spaski
Boris Vasiljevič Spaski (rus. Бори́с Васи́льевич Спа́сский), ruski šahovski velemajstor, rođen je u Lenjingradu. Bio je svjetski šahovski prvak od 1969. do 1972. Osim toga, završio je filološki fakultet, studij žurnalistike. Majstor je postao 1952, internacionalni majstor 1953, a velemajstor 1955. godine. Uz Smislova, jedini je igrač koji je dvaput uzastopno pobijedio u mečevima turnira kandidata: 1966: Keres - 6 : 4, Geller - 5½ : 2½, Talj - 7 : 4. Te godine gubi meč za prvaka svijeta od Petrosjana 11½ : 12½; 1968: Geller - 5½ : 2½, Larsen - 5½ : 2½, Korčnoj - 6½ : 3½. 1969. pobjeđuje Petrosjana 12½ : 10½ i postaje 10. prvak svijeta u šahu. Titulu je izgubio u meču s američkim velemajstorom Bobbyjem Fischerom, koji ga je u čuvenom meču u Reykjaviku 1972. pobijedio rezultatom 12½ : 8½.